《高阳台 怀苹妹西洋女塾》
清代·沈鹊应

海上春风，淮壖寒食，相望独自离家。街北高楼，记曾携手同车。

鲸铿报午停船椠，颤金钗、蹴鞠喧哗。共流连、一半吴娃，一半蛮花。

如今姊妹勤相忆，况亚洲异日，天共人遐。欲寄鱼书，江长不到天涯。

危阑独倚斜阳下，似苕苕、一水蒹葭。最无聊，满耳鹃啼，满目云遮。

作者简介：沈鹊应，字孟雅，侯官人。前江西巡抚沈瑜庆女，同邑前参政林旭室。旭遭戊戌政变之祸，鹊应以死殉。